S-1823/2006

Mál þetta, sem dómtekið var í dag, er höfðað samkvæmt ákæru útgefinni af lögreglustjóranum í Reykjavík 23. október 2006 sl. á hendur B-kk-þgf S-kk-þgf, Hólmgarði 20, Reykjavík, fyrir umferðarlagabrot með því að hafa ekið bifreiðinni ZU-827, aðfaranótt sunnudagsins 27. nóvember 2005, undir áhrifum áfengis (vínandamagn 0,84 mg í lítra útöndunarlofts) og sviptur ökurétti frá Skólavörðuholti í Reykjavík, um Skólavörðustíg, Eiríksgötu og Mímisveg, þar sem akstri lauk og hafa þá haft í fórum sínum 0,02 g af kókaíni og 0,28 g af hassi.

Þetta er talið varða við 1. mgr., sbr. 3. mgr., 45. gr. og 1. mgr. 48. gr., sbr. 1. mgr. 100. gr., umferðarlaga nr. 50/1987, sbr. 1. gr. laga nr. 48/1997, og 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 2. gr. laga nr. 23/1998, 8. gr. laga nr. 84/2004 og nú 18. gr. laga nr. 66/2006, og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í febrúar 1979. Samkvæmt fyrirliggjandi sakavottorði hefur ákærði fimm sinnum gengist undir sektargreiðslur samkvæmt lögreglustjórasáttum vegna þjófnaðar, umferðarlagbrota og brota á fíkniefnalöggjöf. Þá hefur hann fimm sinnum hlotið dóma fyrir samskonar brot. Síðast var ákærði, með dómi uppkveðnum 15. mars sl., dæmdur í 45 daga fangelsi og til ævilangrar ökuréttarsviptingar fyrir ölvunarakstur og akstur sviptur ökurétti, en bæði brotin töldust vera ítrekuð öðru sinni. Ákærði hefur í máli þessu verið sakfelldur fyrir samskonar brot og voru þau framin fyrir uppkvaðningu fyrrgreinds dóms. Verður refsing ákærða því ákveðin sem hegningarauki við hann með vísan til 78. gr. almennra hegningarlaga. Að þessu virtu, og með vísan til 77. gr. almennra hegningarlaga, þykir refsing ákærða hæfilega ákveðin fangelsi í 30 daga. Ítrekuð er og svipting á ökurétti ákærða ævilangt.

Upptæk eru gerð 0,02 g af kókaíni og 0,28 g af hassi.

Ákærði greiði 6.500 krónur í útlagðan sakarkostnað og þóknun skipaðs verjanda síns, J-kk-ef A-kk-ef S-kk-ef hæstaréttarlögmanns, 60.000 krónur að meðtöldum virðisaukaskatti.

D ó m s o r ð:

Ákærði, B-kk-nf S-kk-nf, sæti fangelsi í 30 daga.

Ákærði er sviptur ökurétti ævilangt.

Upptæk eru gerð 0,02 g af kókaíni og 0,28 g af hassi.

Ákærði greiði 6.500 krónur í útlagðan sakarkostnað og þóknun skipaðs verjanda síns, J-kk-ef A-kk-ef S-kk-ef hæstaréttarlögmanns, 60.000 krónur að meðtöldum virðisaukaskatti. Á-kk-nf M-kk-nf.